1. ปัจจัยความเสี่ยง

นโยบายของรัฐบาลซึ่งเป็นแรงผลักดันสำคัญต่ออุตสาหกรรมยานยนต์ของเมืองไทย
ทำให้เจริญเติบโตอย่างต่อเนื่องในการที่จะทำให้ประเทศไทยเป็นศูนย์กลางของการผลิตการจำหน่าย
และเป็นศูนย์กลางยานยนต์ของภูมิภาคนี้
ช่วยทำให้อัตราการเจริญเติบโตของอุตสาหกรรมยานยนต์เจริญเติบโตอย่างก้าวกระโดด
ส่งผลทำให้ตลาดเปลี่ยนแปลงอย่างรวดเร็วทั้งด้านผลิตและจำหน่าย
ดูเหมือนราคารถยนต์จะมีการปรับตัวสูงขึ้น
แต่ในความเป็นจริงแล้วกับถูกลงๆเรื่อยตามนโยบายของรัฐบาล เนื่องจากจะเห็นได้ว่าการตลาด
การขายมีการแข่งขันสูงสุด ไม่ว่าผู้จำหน่ายรถยนต์หรือผู้ให้เช่าซื้อรถยนต์
ทุกค่ายรถยนต์ใช้วิธีการตลาดมาสู้กันด้วยการจัดโปรโมรชั่นพิเศษตลอดปีที่ผ่านมา
จึงทำให้ตลาดเป็นของผู้ซื้อโดยสิ้นเชิง จำนวนรุ่น จำนวนยี่ห้อ
ถูกแบ่งเป็นหมวดหมู่และแข่งขันกันเพื่อเสริมช่องว่างของตลาด
การที่อุตสาหกรรมยานยนต์เจริญเติบโตอย่างรวดเร็วนี้ มีทั้งข้อดีและข้อเสีย ข้อดีที่ชัดเจนก็คือ
ทำให้อุตสาหกรรมรถยนต์มือสองขยายตัวในอัตราที่สูงมาก
อย่างที่ทราบถึงตัวเลขของการขายรถยนต์ใหม่เป็นตัวคำนวนสำคัญของตลาดรถยนต์มือสอง
ซึ่งสามารถคำนวณได้ว่ารถยนต์มือสองมีการซื้อขายสูงเป็น 3
เท่าของอัตราการขายของรถยนต์ใหม่ทั่วประเทศ
ส่วนข้อเสียและคิดว่าน่าจะมากล่าวในที่นี้เพื่อคำนึงถึงความเสี่ยงของธุรกิจการให้เช่าซื้อรถยนต์มือสองที่เกิดขึ้นและมีผลกระทบต่อการดำเนินงานในอนาคตของบริษัท
มีดังนี้

1.1 ความเสี่ยงจากความผันผวนของอัตราดอกเบี้ย

เนื่องจากรายได้หลักของบริษัทเป็นดอกเบี้ยรับจากการให้สินเชื่อ
ซึ่งมีการคิดอัตราดอกเบี้ยกับลูกค้าเป็นแบบคงที่ (Fixed Rate)
ในขณะที่แหล่งเงินกู้ของบริษัทที่มาจากเงินกู้ยืมจากสถาบันการเงินนั้น
บริษัทต้องจ่ายดอกเบี้ยในอัตราลอยตัว (Float Rate) ซึ่งขึ้นกับอัตราดอกเบี้ยในท้องตลาดขณะนั้น
ๆ ซึ่งถ้าหากอัตราดอกเบี้ยในตลาดมีความผันผวนอาจทำให้เกิด mismatch fund และกระทบต่อ
margin ของบริษัท ดังนั้นบริษัทจึงต้องบริหารความเสี่ยงเรื่องอัตราดอกเบี้ย
โดยได้จัดทำแผนระยะยาวเพื่อรองรับสัญญาเช่าซื้อในปัจจุบัน ทั้งออกหุ้นกู้ที่เป็นดอกเบี้ยแบบคงที่
เพื่อให้เกิดสมดุลของต้นทุนในเวลานี้หรือรองรับสัญญาเช่าซื้อที่ครอบคลุมอีก 3 - 4 ปีข้างหน้า
ส่วนสัญญาที่เกิดใหม่ ก็จะได้มีการแปลงเงินกู้ระยะสั้นให้เป็นเงินกู้ระยะยาว
โดยใช้กลไกของตลาดเงินและการเป็นบริษัทมหาชนทำให้ได้รับต้นทุนที่ถูกที่สุด

ทั้งนี้บริษัทมีสัดส่วนเงินกู้ยืมแยกตามอัตราดอกเบี้ยประเภทคงที่ (Fixed Rate)
และอัตราดอกเบี้ยลอยตัว (Float Rate) ณ วันที่ 31 ธันวาคม 2545 และวันที่ 31 ธันวาคม
2546 ดังนี้

+-------------------+----------+-----------+-------------+------------+
| ประเภทอัตราดอกเบี้ย  | 2546     |           | 2545        |            |
+===================+==========+===========+=============+============+
|                   | ล้านบาท   | ร้อยละ     | ล้านบาท      | ร้อยละ      |
+-------------------+----------+-----------+-------------+------------+
| คงที่*              | 1,043.00 | 92.52     | 195.55      | 46.10      |
|                   |          |           |             |            |
| ลอยตัว**           | 84.27    | 7.48      | 228.61      | 53.90      |
+-------------------+----------+-----------+-------------+------------+
| รวม               | 1,127.27 | 100.00    | 424.16      | 100.00     |
+-------------------+----------+-----------+-------------+------------+

หมายเหตุ : * เงินกู้ประเภทอัตราดอกเบี้ยคงที่ ได้แก่ เจ้าหนี้และเงินกู้ยืมจากกรรมการ
เงินกู้ยืมระยะสั้น และหุ้นกู้

** เงินกู้ประเภทอัตราดอกเบี้ยลอยตัว ได้แก่ เงินเบิกเกินบัญชีธนาคาร, เงินกู้ยืมระยะสั้น
และเงินกู้ยืมระยะยาว (รวมเงินกู้ยืมระยะยาวที่ครบกำหนดชำระภายใน 1 ปี)

1.2 ความเสี่ยงจากการปล่อยสินเชื่อรถยนต์มือสอง

การให้สินเชื่อเพื่อเช่าซื้อรถยนต์มือสองเป็นธุรกิจที่ต้องพึ่งพาบุคลากรในการคัดสรรสภาพรถยนต์
เพื่อให้ได้รถที่อยู่ในสภาพสมบูรณ์และมีคุณภาพมากที่สุด
ความเสี่ยงก็เกิดจากสินเชื่อที่ไม่ก่อให้เกิดรายได้
ถึงแม้อัตราเฉลี่ยการปล่อยสินเชื่อของบริษัทต่อรายหรือต่อคันเพียง 250,000 บาท
ซึ่งถือเป็นรายย่อยมากเมื่อเทียบกับสถาบันการเงินอื่น ความเสี่ยงจากการขายรถยนต์ที่ยึดคืนมา
ซึ่งต้องนำมาประมูลขายตามสภาพ ซึ่งราคาจะขึ้นอยู่กับอายุรถยนต์ สภาพ และความนิยมของรุ่น
และยี่ห้อรถยนต์นั้นๆ

อย่างไรก็ตามบริษัทพยายามที่จะลดความเสี่ยงในด้านนี้ ด้วยการคัดเลือกบุคลากรโดยการอบรม
และคัดเลือกผู้จำหน่ายรถยนต์มือสองที่ได้มาตรฐาน และเสนอขายรถยนต์มือสองที่มีคุณภาพ
รวมทั้งอาจมีการรับประกันคุณภาพรถยนต์ภายหลังการจำหน่ายแล้ว
นอกจากนี้บริษัทมีทีมงานที่มีประสบการณ์และความเชี่ยวชาญในการประเมินคุณภาพรถยนต์
และการทำตลาดสินเชื่อรถยนต์มือสองโดยเฉพาะ
ซึ่งนอกจากจะเป็นการช่วยลดความเสี่ยงด้านคุณภาพรถยนต์แล้ว
ยังช่วยสร้างความมั่นใจให้กับลูกค้าของบริษัทอีกด้วย
รวมถึงทีมงานการตรวจสอบเครดิตของลูกค้าอย่างละเอียดเพื่อป้องกันอีกทอดหนึ่ง

1.3 ความเสี่ยงด้านการตลาดและการแข่งขัน

การขยายตัวของอุตสาหกรรมรถยนต์และการเพิ่มขึ้นของยอดจำหน่ายรถยนต์ในช่วงที่ผ่านมาผลักดันให้ผู้ประกอบการธุรกิจลิสซิ่งและเช่าซื้อรถยนต์เกิดขึ้นใหม่หลายราย
ทั้งที่เป็นกิจการที่มีผู้ถือหุ้นเป็นสถาบันการเงิน
และกิจการที่เป็นของผู้ผลิตรถยนต์และตัวแทนจำหน่ายรถยนต์ที่มีเงินทุนจำนวนมากจากต่างประเทศและมีต้นทุนทางการเงินที่ต่ำ
ซึ่งใช้การแข่งขันด้านราคาเพื่อเพิ่มยอดจำหน่ายรถยนต์เป็นหลัก
อย่างไรก็ตามกิจการลิสซิ่งและเช่าซื้อของผู้ผลิต
และตัวแทนจำหน่ายรถยนต์โดยส่วนใหญ่แล้วจะเป็นการให้สินเชื่อเพื่อซื้อรถยนต์ใหม่
จึงไม่ถือเป็นคู่แข่งโดยตรงกับบริษัท
ในขณะที่กิจการที่มีผู้ถือหุ้นเป็นสถาบันการเงินได้มีการเพิ่มสัดส่วนการให้สินเชื่อเพื่อซื้อรถยนต์มือสองมากขึ้น
เนื่องจากได้รับ margin สูงกว่าการให้สินเชื่อเพื่อเช่าซื้อรถยนต์ใหม่
ซึ่งในการแข่งขันกับคู่แข่งดังกล่าว บริษัทอาศัยความชำนาญและประสบการณ์อันยาวนานในธุรกิจ
การรักษาความสัมพันธภาพและการให้ผลตอบแทนที่ดีแก่ผู้จำหน่ายรถยนต์
การให้บริการที่รวดเร็วทันใจสำหรับลูกค้า
รวมทั้งการขยายความสัมพันธ์กับผู้จำหน่ายรถยนต์มือสองให้มากขึ้น

1.4 ความเสี่ยงจากการดำเนินงานอันเกิดจากสินเชื่อที่ไม่ก่อให้เกิดรายได้

ในการประกอบธุรกิจเช่าซื้อผู้ประกอบการสามารถขยายสินเชื่อตามศักยภาพของบริษัทโดยไม่มีข้อจำกัดจากหน่วยงานใด
ๆ เหมือนการให้สินเชื่อของสถาบันการเงินต่าง ๆ การให้ความสำคัญกับคุณภาพของสินเชื่อ
ประสิทธิภาพในการติดตามหนี้ ระบบการควบคุมภายในที่ดี รวมทั้งความซื่อสัตย์ของบุคลากร
จึงเป็นปัจจัยหลักในการประกอบธุรกิจซึ่งบริษัทได้ให้ความสำคัญกับเรื่องดังกล่าว
และได้มีการดำเนินธุรกิจด้วยความระมัดระวัง
ทั้งนี้เพื่อเป็นการป้องกันไม่ให้เกิดปัญหาทางด้านสินเชื่อที่ไม่ก่อให้เกิดรายได้
อีกทั้งบริษัทยังมีการป้องกันความเสี่ยงจากตัวลูกหนี้ โดยการจัดให้มีบุคคลค้ำประกัน
และการวางเงินดาวน์ของลูกหนี้ในปริมาณที่เหมาะสมกับความเสี่ยงของลูกหนี้แต่ละราย
บริษัทมีระบบการควบคุมและการรายงานที่ดี เพื่อให้ทราบถึงคุณภาพสินเชื่อในสถานะปัจจุบัน
รวมทั้งมีการติดตามดูแลการปล่อยสินเชื่ออย่างใกล้ชิด
เพื่อป้องกันการค้างชำระค่างวดและในกรณีที่มีการค้างค่างวดเกิดขึ้นบริษัทจะมีการติดตามเร่งรัดหนี้ที่เข้มงวดเพื่อให้หนี้ที่ค้างชำระกลับคืนมาให้ได้มากและรวดเร็วที่สุด
นอกจากนี้บริษัทยังมีระบบการควบคุมภายในที่มีประสิทธิภาพที่สามารถช่วยลดปัญหาสินเชื่อที่ไม่ก่อให้เกิดรายได้
และป้องกันการทุจริตที่เกิดขึ้นภายในองค์กรได้

ในปี 2546 บริษัทมีลูกหนี้ที่ระงับการรับรู้รายได้ โดยเป็นลูกหนี้ที่ค้างชำระตั้งแต่ 5
งวดขึ้นไปและเป็นหนี้ฟ้องร้องที่ศาลตัดสินแล้ว จำนวน 63.49 ล้านบาท คิดเป็นร้อยละ 4.29
ของยอดลูกหนี้รวม

1.5 ความเสี่ยงจากการขายรถยนต์ที่ยึดคืนมา

รถยนต์ที่บริษัทยึดคืนมาจะถูกนำมาขายทอดตลาดโดยวิธีการประมูล
และในกรณีที่ขายประมูลรถยึดแล้วไม่พอชำระหนี้
บริษัทยังสามารถเรียกร้องส่วนที่เหลือจากลูกหนี้หรือผู้ค้ำประกันได้
แต่ในกรณีที่บริษัทไม่สามารถเรียกร้องหนี้ส่วนที่เหลือได้ บริษัทจะมีผลขาดทุนจากการขายรถยึด
ซึ่งราคาประมูลรถยึดจะขึ้นกับคุณภาพ อายุ และความนิยมของรถยนต์
รวมทั้งขึ้นกับสภาพตลาดและความต้องการรถยนต์ในขณะนั้น
อย่างไรก็ตามความเสี่ยงจากการขาดทุนอันเกิดจากการขายรถยนต์ที่ยึดคืนมา
ในกรณีของรถยนต์มือสองนั้นโดยทั่วไปจะน้อยกว่ากรณีของรถยนต์ใหม่
เนื่องจากการลดลงของราคารถยนต์ตามอายุการใช้งานแต่ละปีนั้นจะมีอัตราสูงในช่วงปีแรกๆหรือในกรณีของรถยนต์ใหม่
และมีอัตราชะลอลงในช่วงที่รถยนต์มีอายุการใช้งานมากขึ้น

ในปี 2546 บริษัทมีรถยนต์ที่ยึดคืนมาจำนวน 97 คัน มูลค่ารวม 31.93 ล้านบาท* คิดเป็นร้อยละ
2.40 ของรถยนต์ทั้งหมดที่มีการทำสัญญาเช่าซื้อกับบริษัท
บริษัทมีผลขาดทุนจากการขายรถยนต์ที่ยึดมาดังกล่าว จำนวน 3.47 ล้านบาท

[* มูลค่ารถยนต์ที่ยึดคืน = มูลค่ายอดหนี้คงเหลือ – ดอกผลที่ยังไม่รับรู้ + ค่าใช้จ่ายในการยึดรถ]

1.6 ความเสี่ยงจากการพึ่งพิงบุคลากรที่มีความชำนาญเฉพาะ

เนื่องจากธุรกิจของบริษัทต้องอาศัยบุคลากรด้านการตลาดที่มีความรู้ ความชำนาญ
และประสบการณ์ในการตรวจสอบสภาพ และราคาตลาดของรถยนต์ มือสองได้เป็นอย่างดี
ซึ่งหากบริษัทสูญเสียบุคลากรดังกล่าวไป อาจมีผลกระทบต่อการดำเนินงานในระยะสั้นของบริษัทได้
อย่างไรก็ตามบริษัทมีมาตรการในการลดความเสี่ยงจากการสูญเสียบุคลากรดังกล่าวไป
ด้วยการจูงใจให้บุคคลเหล่านั้นทำงานอยู่กับบริษัทในระยะยาว ในรูปผลตอบแทนต่างๆ

1.7 ความเสี่ยงจากโอกาสในการก่อหนี้เพิ่มในอนาคต

บริษัทกำลังดำเนินการขยายธุรกิจการให้เช่าซื้อให้ครอบคลุมยานยนต์หลายประเภทขึ้น
และขยายพื้นที่ครอบคลุมกรุงเทพและจังหวัดใกล้เคียง
การขยายธุรกิจนี้อาจจำเป็นต้องมีการกู้เงินเพิ่มขึ้นในอนาคต
แต่อย่างก็ตามบริษัทหาแหล่งเงินกู้ต้นทุนที่ต่ำที่สุดในตลาดเงิน
โดยคำนึงถึงโครงสร้างทางการเงินของบริษัท เพื่อประโยชน์ของบริษัทและผู้ถือหุ้นเป็นสำคัญ